Det foregik i det skjulte, da Falck i årene 2014 og 2015 gennem en såkaldt "masterplan" hyrede flere kommunikationskonsulenter til at søsætte en kampagne, der skulle lægge maksimalt pres på ambulance-konkurrenten Bios og Falcks egne ansatte.

Forstå sagen om Falck og Bios I den seneste udvikling af det langstrakte forløb om ambulanceselskabet Bios' tid i Danmark oplyste Konkurrencerådet onsdag, at man vil melde Falck til Bagmandspolitiet.

Anmeldelsen skyldes, at Falck ifølge Konkurrencerådet har misbrugt sin markedsposition til at presse konkurrenten Bios af markedet.

Ambulanceselskabet Bios overtog ambulancedrift i Region Syddanmark fra Falck i 2015, efter at opgaven var i udbud.

Bios blev i 2016 erklæret konkurs, da virksomheden ikke kunne skaffe nok ambulancereddere til at få vagtplanerne til at hænge sammen.

Forløbet var kaotisk, og Falck har senere undskyldt sin ageren.

Blandt andet var betalt spin, negativ pressedækning og en social medie-kampagne en del af værktøjskassen hos Falck.

Det skriver Konkurrencerådet i en ny afgørelse, som i går fik rådet til at beslutte, "at anmelde sagen til Statsadvokaten for Særlig Økonomisk og International Kriminalitet med henblik på en strafferetlig forfølgelse".

Aktiviteterne omfattede blandt andet metoder, der ifølge rådet skulle sørge for, at påvirkningskampagnen ikke pegede tilbage på Falck.

- En stor del af Falcks ekskluderende aktiviteter blev udført i ”armslængde” – og i visse tilfælde i ”dobbelt armslængde” - fra Falck gennem [kommunikationsbureau X], [selvstændig kommunikationskonsulent] og [kommunikationsbureau Y], fremgår det i et resume af afgørelsen, hvor navne på virksomhederne er anonymiseret.

- Ved ”armslængde” forstås, at de konkrete aktiviteter ikke kunne føres tilbage til Falck som den reelle initiativtager og afsender, og aktiviteterne fremstod på den måde som objektive og troværdige for redderne i Falck og offentligheden, fremgår det blandt andet af rådets resume om sagen.

Allerede nu siger Falck dog, at man har anket Konkurrencerådets afgørelse.

Sådan lyder anklagerne mod Falck Ifølge Konkurrence- og Forbrugerstyrelsen brugte Falck disse metoder til at sværte Bios: Etablering og brug af en gruppe på et socialt medie Formidling af negative historier om Bios Mobilisering af ambassadører for Falck Brug af interne nyhedsbreve Brugen af stationsledere og tillidsmænd m.fl. Kilde: Konkurrence- og Forbrugerstyrelsen

- Vi har ifølge vores juridiske rådgivere holdt os inden for konkurrencelovens rammer. Vi ser frem til domstolenes vurdering af sagen, siger Falcks administrerende direktør, Jakob Riis.

Grundlæggende er der tale om fem metoder, som ifølge Konkurrencerådet indgik i en såkaldt "masterplan" eller strategi, der blev udviklet af kommunikationskonsulenter på vegne Falck, efter virksomheden tabte en udbudssag til konkurrenten Bios.